Man wat na bewering 11-jarige vermoor was uit op parool | Netwerk24
Deur Marietie Louw-Carstens 16 September 2019 17:24
Thandi Mampane (11) is op pad na haar skool ontvoer en vermoor.
Bheka Rapolai (35) het Maandag vlugtig in die landdroshof in Nebo, naby Groblersdal, in verband met die moord op Thandi Mampane verskyn.
Kol. Moatshe Ngoepe, polisiewoordvoerder in Limpopo, sê Rapolai het drie jaar tronkstraf uitgedien op aanklag van ontsnapping uit polisieaanhouding.
Ngoepe sê Rapolai was destyds in polisieaanhouding omdat hy glo verbind kon word aan ’n rooftog by ’n sakeonderneming buite Groblersdal. Dié saak is steeds hangend.
Thandi het op 5 September na haar skool in die Ga-Marishane-nedersetting geloop en nooit by die Marishane Primary School opgedaag nie. Die skool, haar ouers en die gemeenskap het die polisie gehelp om na haar te soek. Haar lyk is die volgende dag in ’n beboste gebied in Ga-Marishane gekry.
Bekha Rapolai (35) was op parool toe hy na bewering ’n 11-jarige meisie van Limpopo vermoor het.Foto: SAPD
Bevindinge van Ngoepe sê die lykskouing oor hoe sy vermoor is, sal deel van die hofsaak uitmaak. Die lykskouing sal ook bepaal of Thandi verkrag is.
Rapolai is Donderdag in hegtenis geneem. Hy het Maandag op aanklagte van ontvoering en moord in die landdroshof op Nebo verskyn.
Thandi is Saterdag in Ga-Marishane begrawe. Stan Mathabatha, premier van Limpopo, en verskeie LUR’e het die begrafnis in ’n markiestent bygewoon en gesê haar vermeende moordenaar moenie borgtog kry nie. Bo-op die houtkis was ’n rangskikking van pienk en wit blomme.
’n Woedende groep inwoners van Ga-Marishane het Maandag buite die hof saamgedrom waar Rapolai verskyn het.
Die SAUK berig dat die mense op Rapolai afgestorm het toe hy ná sy hofverskyning in ’n polisievoertuig geklim het.
Hy bly in aanhouding en sal op 1 Oktober waarskynlik om borgtog aansoek doen.
Thandi Mampane (11) se kis Saterdag by haar begrafnis in Ga-Marishane buite Groblersdal in Limpopo. Foto: Facebook/Kenny Mathivha
Meer oor: Groblersdal | Misdaad | Moord | Parool
‘Beheer vuurwapens beter om moordsyfer af te bring’